
Individualisering og gør det selv-biografier (Ulrich Beck)
Hvor Giddens understreger, at et mere refleksivt samfund ikke nødvendigvis indebærer hensynsløs egoisme, men snarere nye former for solidaritet baseret på aktiv tillid, anslår Beck en langt mere pessimistisk tone. Han skriver, at der i senmoderniteten (som han kalder ”den anden modernitet”) sker en udlejring uden genindlejring, og netop herved adskiller denne fase i modernitetens historie sig klart fra ”den første modernitet”.
Den ”første” eller tidlige modernitet henviser til det samfund, der udviklede sig i 1700-1800-tallets Europa som følge af borgernes opgør med adelen og kongemagten og alle de feudale strukturer, der karakteriserede det traditionelle landbrugssamfund. Også dengang fandt der en udlejring sted, det vil sige en rystelse af store dele af landbefolkningens forsørgelses- og livsgrundlag. Denne udlejring førte imidlertid relativt hurtigt til en genindlejring i nye typer af socialstrukturer i industrisamfundet, hævder Beck. Kernefamilien, klassen og nationen blev de meningsgivende og identitetsdannende fællesskaber, som udgjorde rammen for de flestes tilværelse og forsynede den enkelte med identitet, mening og solidaritet.
Betydningen af alle disse industrisamfundets socialstrukturer er ifølge Beck vigende i ”det andet moderne”, og hermed mister den enkelte sin forankring i de sociale fællesskaber, som i den første modernitet udstak hans eller hendes livsbane. Det sker vel at mærke, uden at der sker en genindlejring i nye typer af meningsgivende fællesskaber, der kan erstatte de gamle.
Derfor taler Beck om radikaliseret individualisering i det andet moderne. Hermed bliver individet i stigende grad henvist til at skabe sit eget liv og sin egen livsbane. Beck er her på linje med Giddens, men hvor Giddens især betoner de nye muligheder, koncentrerer Beck sig især om opkomsten af nye risici. Han taler blandt andet om gør det selv-biografier eller linedanser-biografier. Navnlig det sidste begreb signalerer, at der er tale om en risikabel adfærd med uoverstigelige konsekvenser, hvis den enkelte mister balancen og træder forkert. Det er ikke mindst denne eksistentielle usikkerhed, der ifølge Bech karakteriserer individualiseringsprocessen i det andet moderne, som han også kalder risikosamfundet (Beck 2001). I dette samfund afhænger individets skæbne af vedkommendes evne til at træffe de rigtige valg og styre sit eget liv. Det indebærer, at mennesker kun kan takke sig selv for deres skuffelser og problemer.
Beck har imidlertid blik for, at individualiseringens konsekvenser afhænger af velfærdsstatens indretning. Blandt andet i de skandinaviske lande findes der en række velfærdsstatslige backup-funktioner, som giver individerne en vis tryghed (gratis uddannelse, SU, studievejledning, sundhedsvæsen, ældreomsorg), og som trods alt gør det lettere for dem at indfri samfundets krav.

Radikaliseret individualisering i det senmoderne samfund fører ifølge Bech til "linedanserbiografier", hvor det får katastrofale konsekvenser, hvis man træder forkert. Foto: Quinn Dombrowski/Wikimedia Commons
Figur 4.4: Ulrich Beck om "det første" og "det andet" moderne

